
BIROUL PERMANENT

AL CAMEREI DEPUTAŢILOR

DOMNULUI PREŞEDINTE 

VALER DORNEANU



Vă înaintăm, alăturat, Raportul la proiectul de Lege pentru ratificarea Acordului dintre Guvernul României şi Guvernul Macedonean privind transporturile rutiere, semnat la Bucureşti la 12 iunie 2000.



La întocmirea raportului comisia a avut în vedere şi avizele transmise de:



- Comisia pentru pentru politică externă;



- Comisia juridică, de disciplină şi imunităţi;



- Consiliul Legislativ.



PREŞEDINTE,                                           SECRETAR,

                      István Antal                                              Aurelia Vasile          

RAPORT

asupra proiectului de Lege pentru ratificarea Acordului dintre 

Guvernul României şi Guvernul Macedonean privind 

transporturile rutiere, semnat la Bucureşti la 12 iunie 2000



Cu adresa nr.14 din 17 ianuarie 2001, Biroul Permanent al Camerei Deputaţilor, în conformitate cu prevederile art.89 din Regulamentul Camerei Deputaţilor, a sesizat în fond Comisia pentru industrii şi servicii, cu dezbaterea şi avizarea acestui proiect de lege. 



Potrivit art.60 din Regulamentul Camerei Deputaţilor, Comisia pentru industrii şi servicii a dezbătut proiectul de lege menţionat mai sus în şedinţa din data de 14.02.2001.

Raportul a fost întocmit fără punctul de vedere al Guvernului prevăzut la art.3 din Ordonanţa de urgenţă a Guvernului nr.295/2000, dar la discutarea proiectului de Lege în comisie au participat reprezentanţi ai Ministerului Lucrărilor Publice, Transporturilor şi Locuinţei.

 

Membrii comisiei au examinat proiectul de lege supus aprobării, expunerea de motive la proiectul de lege, avizul favorabil al Consiliului Legislativ, avizele favorabile ale Comisiei pentru politică externă şi Comisiei juridice, de disciplină şi imunităţi, şi au hotărât cu unanimitate de voturi avizarea favorabilă a proiectului de lege, şi trimiterea lui spre dezbatere şi adoptare în plenul Camerei Deputaţilor în forma adoptată de Senat la 15.01.2001.



Acordul reglementează aspectele transportului rutier internaţional, de marfă şi călători între cele două ţări, pornind de la "Proiectul de acord bilateral aprobat în cadrul CEMT".



Necesitatea acordului este determinată de faptul că acordul rutier cu Yugoslavia, care reglementa transportul rutier internaţional între cele două ţări, după divizarea celor două ţări, nu mai oferea un cadru modern de reglementare a acestui domeniu.



Acordul reglementează în conformitate cu practica europeană, modul de derulare  serviciilor regulate de pasageri între cele două ţări şi în tranzit pe teritoriul lor, modul de autorizare a acestor servicii, derularea serviciilor navetă şi a serviciilor ocazionale sau similare de pasageri, serviciile ocazionale liberalizate şi modul de autorizare a celor neliberalizate.



Acordul conţine prevederi privitoare la taxarea vehiculelor unei părţi contractante pe teritoriul celeilalte părţi contractante în ceea ce priveşte proprietatea şi exploatarea vehiculului, a utilizării infrastructurii rutiere, prevederi referitoare la accesul vehiculelor pe teritoriul celeilalte părţi contractante.



Totodată acordul prevede obligativitatea respectării prevederilor Acordului European referitor la transportul rutier internaţional al mărfurilor periculoase (ADR) precum şi a prevederilor sociale conţinute în Acordul European privitor la activitatea vehiculelor care efectuează transporturi rutiere internaţionale (AERT). În conformitate cu legislaţia europeană, părţile contractante se obligă, prin acest acord, să încurajeze utilizarea vehiculelor ecologice şi sigure.



Începând cu data intrării în vigoare a acestui Acord, prevederile Acordului între Guvernul Republicii Populare România şi Guvernul Republicii Socialiste Federative Yugoslavia privind transporturile internaţionale rutiere semnat la 25 decembrie 1963, îşi încetează valabilitatea.


Prin obiectul de reglementare şi conţinutul său, proiectul de lege face parte din categoria legilor ordinare.



PREŞEDINTE,                                           SECRETAR,

                      István Antal                                              Aurelia Vasile
Expert,

Viorela Gondoş

